Kamenický, Ladislav, minister financií SR (2024-02-13):
Vážené dámy, vážení páni, vidím, že sa to trošku zvrháva, rád by som to dostal do nejakých kontúr a zareagoval na niektoré veci, ktoré tu dnes odzneli. Vidím, že tá debata sa točí okolo cien, o tom, či teda trh funguje lepšie, čo sa týka cien potravín, alebo je to regulácia, alebo je to teda nejaké, sú to nejaké opatrenia, ktoré napomáhajú tomu, aby sa znižovali ceny potravín. Ja chcem len trošku sa vrátiť aj k tomu, čo sme tu zažili. Mali sme infláciu na Slovensku jednu z najvyšších v rámci Európskej únie za posledných 3,5 roka a keď si pozriete čísla, rok 2023, tak sme niekde okolo 12,7-percentnú infláciu mali a potraviny nám niektoré mesiace reálne stúpali o 20 až 25 %. V roku ´22 10,5-percentná inflácia. Potraviny nám stúpali o 20 %. A keď si zoberiete celkový spotrebný kôš Slovákov, tak polovicu vydávajú za potraviny a za energie a za bývanie. Čiže skoro štvrtina ide na potraviny. To sú proste fakty. Na druhej strane teda, keď sa hovorí o tom, že tu funguje trh, tak ako je možné, že na Slovensku stúpli ceny potravín za posledné roky najviac v celej Európskej únii? Tak si to pozrite! Keď tu teda máme taký funkčný trh a nejaká Biedronka príde a vyrieši to. Jediný, kto tu trošku triafal, tu bol pán Hajko, ktorý hovoril o tom, že tu je pár reťazcov, ktoré ovláda celý trh na Slovensku. Možno ich neni sedem, ja hovorím o štyroch a z toho dvaja majú rovnakého majiteľa. To je ten funkčný trh, o tomto hovoríte? Ja hovorím, že na Slovensku trh s potravinami určujú základní hráči, tí najväčší, to znamená, tí určujú, aká je cenová úroveň na Slovensku. Teraz k tomu, čo tu odznelo, pán poslanec Viskupič, chcem povedať jednu vec. Vy hovoríte o tom, že však SOI-ka neni, je zbytočná, že tu bude niekto kontrolovať tie posledné najmenšie, najmenšie potraviny, hovoríte, že tie potraviny v podstate neexistujú, ale že budú najviac kontrolované. Nie je to pravda. My budeme kontrolovať hlavne veľké reťazce, ktoré určujú tie ceny na trhu. A to, že SOI-ka, keď ich začne kontrolovať, prepáčte, šéfka SOI-ky asi, tá je roky na tej SOI-ke a vie veľmi dobre, ako sa tie ceny vyvíjajú. Vie veľmi dobre. A keď vám ona povie, nie vy, keď to poviete, keď povie ona, že keď začnú kontrolovať, tak všetky reťazce sa začnú ináč správať a že začínajú klesať ceny. To je proste realita z praxe, to nie je niečo, čo si tá pani vymyslela. K tomu, čo hovoril pán Hlina, berem, že musí aj sranda byť, ale realita je taká, že kontrolujete ceny, ale my na základe tohto pozmeňováku, o ktorom hovoríme (rečník ukázal smerom do pléna hárok papiera so svojimi podkladmi), práve dávame právomoci SOI-ke, aby mohla lepšie kontrolovať tie maloobchodné reťazce, čiže ja teda neviem vám povedať, či zajtra budú tie vajcia ešte o 5 centov lacnejšie, ja by som si, ja by som si teda želal, aby boli menej, aby tá cena stúpala menej. Lebo ak si zoberete, že ak nám tu potraviny stúpali o 25 %, nehovorím o iných druhoch potravín, tak my potrebujeme, aby to nebolo, ten nárast nebol taký enormný a aby sa to stabilizovalo. Ja budem rád, ak tie ceny potravín pôjdu dole. Hovorilo sa tu o extrémoch, hovorilo sa o regulácii štátnej. Áno, štát má právo cenovú reguláciu robiť, ale na základe cenových analýz, ktoré vykonávalo ministerstvo financií, a to sme hovorili a stále tu niekto otáča na extrémy, sme povedali, že zatiaľ cenová regulácia nie je potrebná vzhľadom na tie vývoje, ale že sa tam objavili niektoré položky, ako sú napr. tie syry, ktoré stúpajú niekde o 76 %, a tam chceme my v podstate sa fokusovať. A, pán poslanec Viskupič, neviem teda, či ma počúva, hovorí so svojím novým šéfom asi. (Reakcia z pléna.) Ako chápem, hej. Dobre, čiže, pán poslanec Viskupič, vy hovoríte o tom, že to netreba. Ja chcem pripomenúť kilečko pána Sulíka, práve vy ste boli tí, ktorí ste zamedzili tomu, aby, teda v kilečku ste odstránili povinnosť reťazcov, aby evidovali a robili si cenové evidencie za posledné tri roky a na základe toho ich tá SOI-ka, o ktorej hovoríte, môže kontrolovať tie cenové vývoje. Ak nebudeme kontrolovať cenové vývoje, tak tu budete mať najvyššie marže u obchodných reťazcov v rámci celej Európskej únie. To je proste pravda. A vy ste to odtiaľ vyhodili. My sme to vrátili, aby tie reťazce tú evidenciu tých cenových vývojov museli robiť. Ako chcete zistiť, o koľko, kto a jako zarába na tých, na tých potravinách? Myslím, že všetci chceme, aby tie ceny išli dole, nielen vy, ale aj my. Prečo by sme sa my mali tešiť z toho, že budú stúpať ceny potravín? To je nezmysel. Ja stále hovorím, že konkurenčné prostredie na Slovensku, čo sa týka cien potravín, je silne monopolizované, proste sú tu monopolné reťazce, ktoré ovládajú celý trh, a to je veľká chyba. Pán Viskupič, vy ste hovorili o tom, že chceme zvyšovať byrokraciu, ja vám poviem, a hovoríte dokonca, že na základe toho pozmeňováku, ja tvrdím, že je to presne naopak. Na základe platného zákona by sme museli robiť nejaký, boli to otázky aj na výbore pre financie a rozpočet, koľko nás bude stáť ten informačný systém na tie, na sledovanie cien a podobne. No, podľa toho existujúceho stavu, tu máme, pán Kišš tu dnes nie je, ale on bol šéfom ÚHP a mi ÚHP vypočítalo, že to má stáť 15 mil. A preto som navrhol pozmeňovák, o ktorom sa tu bavíme, aby som mal voľnejšie ruky, aby sme tie cenové, cenové vývoje mohli sledovať a aby to nestálo také veľké peniaze. To je o tom, čo hovoríte, aby sme ušetrili ľudí. Ja nepotrebujem systém za 15 mil., ktoré mi tu niekto vypočítal. Ja potrebujem efektívny systém, kde budem vedieť sledovať 50-60 položiek z tých potravín, ktoré si tí ľudia reálne dnes nakupujú. A na to nepotrebujem minúť 15 mil. z daňových, z peňazí daňových poplatníkov. Lebo tam bolo, doteraz bola povinnosť urobiť informačný systém, aby sme sledovali všetko, všetky cenové vývoje všetkých tovarov. No nepotrebujeme všetky tovary, my potrebujeme len niektoré. Ja som už dal príkaz aj na ministerstve financií, aby sme našli efektívny spôsob, kde vieme minúť oveľa menšie peniaze. Ja hovorím, bavme sa o desiatkach, možno maximálne stovkách tisíc eur, ale nie o 15 mil., to si Slovenská republika v dnešnej situácii vzhľadom na vývoj a stav verejných financií v podstate nemôže dovoliť. A boli to, boli to otázky, ktoré padli na výbore. Čiže, ešte ďalšia vec, že niekto tu hovoril, že sľubujeme svetlé zajtrajšky, no nesľubujeme svetlé zajtrajšky, my sa musíme vysporiadať so všetkým, čo sa tu napáchalo za posledných tri a pol roka v oblasti verejných financií. Ja poviem jedno, neteším sa z toho stavu, ktorý je tu, a budú mi to kde-kto vyčítať, neviem čo, aj na úrovni možno ministrov financií, že treba viac konsolidovať a neviem čo. Budeme a budeme musieť, bohužiaľ, ale to je preto, lebo ten stav sme zdedili taký, aký sme zdedili. A ja som prvý, ktorý si želám, aby na Slovensku ceny potravín klesali. Ďakujem pekne.